정조 13년
己酉十一月二十日辰時上御誠正閣大臣備局堂上引見入侍時右議政金鍾秀左參贊金華鎭行司直徐有隣行戶曹判書金履素行禮曹判書鄭昌順行司直李文源兵曹判書金尙集刑曹判書沈頤之訓鍊都正徐有大行副司直李漢豐漢城左尹金思穆行副司直金持默校理尹光顔正言兪漢㝢左副承旨申耆假注書鄭馦事變假注書任㸁記注官趙慶遠金鳳顯以次進伏訖鍾秀等曰伏未審夜間聖體若何上曰一樣矣鍾秀等曰王大妃殿氣候若何上曰感氣尙未快復悶迫不可言矣鍾秀曰近來閭閻之間亦多有輪感而久未復常不勝焦慮矣惠慶宮氣候若何上曰一樣矣上敎有隣等曰昨日課講何以侵夜乎有隣曰文義以二十條爲問故自然遲遲矣上敎有大曰驪州陵幸時有軍兵給糧之例而今番園幸亦給糧乎有大曰戶曹以無前例云故今番不爲給之矣上曰今番饋粥療飢次所給頗多移此給糧則可謂朝三暮四而給糧如無前例則創行亦難矣上敎有隣等曰筵退後卿等與諸將臣相會編摩可也上曰行司直李文源園幸定例編摩堂上加差出榻敎上曰編摩堂上園幸定例隨駕百官摩鍊草本中有從一品以下除左牽之議大臣之意何如鍾秀曰城內擧動與陵園行幸時陪從官之有左牽已成通例則今此定例中以省費之故除去左牽揆以國體恐涉草率矣上曰諸堂亦陳所見可也華鎭曰左牽之例未知創自何時而有無旣不關則除之似便好矣有隣曰左牽卽古無而今有者且園幸陪從時班列帶肄皆令從簡則大臣外卿宰以下左牽在所當除矣昌順曰隨駕之時不爲左牽自是古例其在從簡之意除去誠爲便好矣文源曰臣之所見與諸堂無異矣頤之曰百官騶率務從簡約則古例所無之左牽事當除之矣上曰仍問原任大臣定式可也出擧條上曰次對爲之可也鍾秀曰此東萊府使金履禧狀啓也丙午年東萊府倭館開市大廳失火之後萊府狀請改建自備局以從前倭館失火後許令改建每在六七年後防啓使之姑待年限矣今此狀啓中以館倭自言不愼火之罪已被勘於島主云而懇乞改建且以開市大廳係是進上捧上之所他廨移捧事體苟簡更請卽許改建矣開市大廳比之東西行閣事面固稍別而從前六七年後始許改建已成流來之例則年限未滿而創開無前之例有關後弊以依前判下姑待年限之意分付何如上曰依爲之出擧條鍾秀曰海東邑誌纔承從速斷手之命矣編纂凡例尙未劃定或致牴牾者多不可不及今釐正歸一大抵中原一統志則詳於事實而略於詩文我東輿地勝覽則略於事實而詳於詩文今此邑誌以編纂之本意言之則當從一統志之例而似聞向來筵中有詩文亦不必太略之聖敎云事實與詩文若欲兩皆詳悉則卷帙必難免猥多臣意則詩文中只取其有關於事實者節略載錄其餘則名人名作之膾炙人口者外一傡略之似好故敢達矣上曰依爲之出擧條鍾秀曰備局未還差者甚多賓對與本司坐起時或至苟簡矣行工曹判書尹塾行大司憲鄭好仁漢城府判尹洪良浩行副司直宋載經金文淳洪秀輔行都承旨蔡弘履行副司直洪秉纘金載瓚竝還差何如上曰依爲之出擧條命書榻敎曰行工曹判書尹塾行大司憲鄭好仁判尹洪良浩行副司直宋載經金文淳洪秀輔行都承旨蔡弘履行司直洪秉纘金載瓚備堂還差事出榻敎鍾秀曰備局有司堂上有闕代行司直鄭民始差下貢市堂上有闕代行戶曹判書金履素差下堤堰堂上有闕代行禮曹判書鄭昌淳行司直李文源差下京畿句管堂上刑曹判書沈頤之湖西句管堂上行副司直金文淳關東句管堂上行副司直金載瓚差下使之察任何如上曰依爲之出擧條命書榻敎曰行司直鄭民始備局有司堂上差下行戶曹判書金履素貢市堂上差下行禮曹判書鄭昌順行司直李文源堤堰堂上差下刑曹判書沈頤之京畿句管行副司直金文淳湖西句管行副司直金載瓚關東句管堂上差下事出榻敎鍾秀曰向來非常之敎過中之擧幾盡收還而尙有未及還寢者臣旣屢次仰達而未蒙允可至於諸臣處分則無一未還寢者而獨正言金鎔疏以在於前月三十日之後故處分尙在未還寢中一體分揀何如上曰依爲之出擧條鍾秀曰日昨吏批政事中以前領議政李在協本曹無相當窠依例送西之意啓下矣國朝舊制忠勳府府院君與君皆是吏批實職故府院君與承襲君之遞相職者例以本有之君號單付元無送西之事一自銓格之蕩然有君號之大臣亦爲混同送西仍成挽近謬例殊失銓法本意合有一番釐正之道故敢達矣上曰大臣置處事體自別而有此做錯其時堂上推考此後復舊例可也出擧條鍾秀曰今年春自戶曹以料祿米不足惠廳米一萬五千三十石零取用而他無還報之道五六年來惠廳米移劃戶曹之代以嶺湖南軍作米及嶺南除留米相換還報已成前例矣戶曹請得嶺南軍作米七千三十石及南倉作米八千石以爲還報惠廳之地旣有逐年前例故敢達矣上曰依爲之出擧條鍾秀曰臣俄於閤外得聞高山縣監尹玄錫問啓辭意之駭怪取見本草於吏曹則以本道監司兵使之推治其校吏極口侵詆惟意噴薄至以賂物等說欲爲汚衊之計其猥越瑣屑大傷國體姑捨勿論外邑守令之於本道藩閫上下官等分截然則其在事面安敢乃爾此而若不嚴加勘處則後弊所關誠非細慮高山縣監尹玄錫卽其地定配使道內官民曉然知上下官體統之至嚴有不可已矣上曰擧措有關後弊卿言出於執法依爲之出擧條鍾秀曰昨日入侍已陳臣惶蹙之忱而今又仰達猥越極矣而將相之兼任實難一日供職臣之情勢豈不悶迫乎伏乞更加三思亟爲許遞以安私分焉上曰卿言過矣歷擧前例草記可也鍾秀曰疏箚付丙已是非常之擧而秋郞禁都爲禁疏儒尙在闕門之外云聖朝待士之道固不當若是伏願還收以光聖德焉上曰此何等時若還收則是來之之意也此等擧措史官書之日記予之爲此出於不得已也姑觀事勢之止息卽爲還收也上曰戶兵判中有稟事則進前可也尙集曰本曹木儲罄竭需用甚艱今年上納亦多愆期固已可悶而不但愆期間或有純錢請納之邑事體所在萬萬駭然限歲前若不畢納則當該守令各別論勘之意爲先申飭何如上曰依爲之出擧條漢㝢曰請大靜縣爲奴罪人金壽賢更令王府設鞫嚴問依律處斷條辭見上上曰不允漢㝢曰請爲奴罪人河翼龍亟命王府設鞫得情夬正王法條辭見上上曰不允漢㝢曰請金甲島爲奴罪人克觀古今島爲奴罪人克泰更令王府嚴鞫得情快正王法條辭見上上曰不允漢㝢曰請恒善支屬亟命散配時謙兄弟竝投絶島以嚴隄防條辭見上上曰不允漢㝢曰請巨濟府絶島安置罪人朴宗集亟令王府拿鞫得情施以當律條辭見上上曰不允漢㝢曰請逆賊尙魯亟施孥戮之典條辭見上上曰不允漢㝢曰請逆臣承烈亟令王府夬正典刑條辭見上上曰不允漢㝢曰請驥顯設鞫嚴問期於得情夬正典刑條辭見上上曰不允漢㝢曰請翼魯亟令王府嚴鞫得情以正典刑條辭見上上曰不允漢㝢曰請龜顯設鞫嚴問期於得情條辭見上上曰不允漢㝢曰請大司諫尹尙東施以竄配之典條辭見上上曰屢有提敎斯速停啓可也漢㝢曰請物故罪人在簡諸子亟施絶島散配之典條辭見上上曰不允因敎漢㝢曰君德時政無非可言之事也爾以大家之人與他臺有別而初入臺地仍無一言良可慨然明日詣臺當爲召見新啓無減十條可也鍾秀曰近來臺諫無官師相規之事今日聖敎誠至當矣上曰尹塾之出往江外豈不可怪乎鍾秀曰近日諸臣中未有如此之擧重臣事誠過矣光顔曰臣有區區所懷言端旣發於筵席故敢此仰達矣優待賢關卽列聖朝家法向來令金吾秋曹禁逐疏儒之命實是無前之過擧儒生之封章叫閽旣出於人得共誅之義則固宜優假而不宜摧折今乃摧折之不足至於預設禁令使不得投跡於闕門外近處恐非所以播瞻聆而垂史冊也況前後過中之處分旣皆還收則此擧之獨靳還收實有傷於大聖人轉環之量伏望亟許還寢以光聖德焉上曰此擧豈得已快息則自可快寢勿須更煩可也出擧條光顔曰喉舌之任有國所重以其有出納惟允之責也夫出者宣布也納者繳還也命令之當宣布者宣布之不當宣布者繳還之然後方能盡惟允之義苟或廢此而但使奉行文書而已則一胥吏足矣惡在其喉舌之重乎伏見近日申飭喉司設爲禁令一切命令不許繳納故雖値當覆逆之事只得一邊頒布一邊陳啓旣方爭執而又反宣布非但進退矛盾不成擧措自今以往設有絲綸之過中者將無由覆難就使畢竟反汗已不免布聞於中外而貽累於聖德終不若卽時寢格之爲好矣大凡百官庶僚各有職責設或任非其人而有瘝曠之歎其職責則固自如也今乃創設一謬規竝與設官本意而廢之則雖有能擧職者亦無所措手矣此豈非可悶乎伏願還收禁令使喉司得以擧職焉上曰繳還與覆逆果有區別而近來飭禁出於矯救之意所請有難從施矣出擧條光顔曰君臣分義雖爲截嚴而上下之間必須各盡其道然後分義自尊固不當不問事理之如何而惟以從令爲恭也竊伏見聖上於臣僚或有不如聖意之事則每以分義二字爲切責督迫之資故在下者率多怵迫喪守雖或明知其不當奉承而不得不奉承其流之弊將使風節日以消縮廉防日以放倒已非國家之福而畢竟截然之分義亦反有玩䙝不尊之歎此尤非細故也伏願繼自今深加惕念如果有干犯分義之人則隨其輕重直加譴罰無所不可但勿以分義二字把抑臣僚使之承順俾君綱臣節得以兩盡是臣區區之望也上曰言則是矣當留念矣出擧條光顔曰君德成就專係經筵而近年以來開講甚罕前此諸臣亦多言之者矣竊惟殿下好學卓冠千古豈或於此有所厭倦而然不過謂講筵無實効耳蓋近日經幄之臣率多空疎無能裨益然不自滿暇不恥下問帝王之盛節何可以講官之不得人而遂因噎廢食乎日前大僚陳請法講再行嗣後逐日開筵臣竊顒俟而適値日寒頉稟將未免間斷之歎然便閤召對討論經傳亦有先朝故事伏望深加留意以光典學之聖德焉上曰當留念矣命退諸臣以次退出